CELEX: 32011R0648
Language: sl
Date: 2011-07-04 00:00:00
Title: Izvedbena uredba Komisije (EU) št. 648/2011 z dne 4. julija 2011 o spremembi Uredbe (ES) št. 1266/2007 v zvezi z obdobjem uporabe prehodnih ukrepov glede pogojev za izvzetje nekaterih živali iz prepovedi izstopa iz Direktive Sveta 2000/75/ES  Besedilo velja za EGP

5.7.2011   
            
            
               SL
            
            
               Uradni list Evropske unije
            
            
               L 176/18
            
         IZVEDBENA UREDBA KOMISIJE (EU) št. 648/2011
   z dne 4. julija 2011
   o spremembi Uredbe (ES) št. 1266/2007 v zvezi z obdobjem uporabe prehodnih ukrepov glede pogojev za izvzetje nekaterih živali iz prepovedi izstopa iz Direktive Sveta 2000/75/ES
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive Sveta 2000/75/ES z dne 20. novembra 2000 o določitvi posebnih določb za boj zoper in izkoreninjenje bolezni modrikastega jezika (1) ter zlasti člena 9(1)(c), členov 11 in 12 ter tretjega odstavka člena 19 Direktive,
   ob upoštevanju naslednjega:
   
               (1)
            
            
               Uredba Komisije (ES) št. 1266/2007 z dne 26. oktobra 2007 o pravilih za izvajanje Direktive Sveta 2000/75/ES v zvezi z nadzorom, spremljanjem in omejitvami premikov nekaterih vrst živali, ki so dovzetne za bolezen modrikastega jezika (2), določa pravila za nadzor, spremljanje in omejitve premikov živali na območja z omejitvami v zvezi z boleznijo modrikastega jezika in z njih.
            
         
               (2)
            
            
               Člen 8 Uredbe (ES) št. 1266/2007 določa pogoje za izvzetje iz prepovedi izstopa iz Direktive 2000/75/ES. Člen 8(1) navedene uredbe določa, da se premiki živali, njihovega semena, jajčnih celic in zarodkov s kmetijskega gospodarstva ali iz centra za zbiranje ali skladiščenje semena, ki je na območju z omejitvami, na drugo kmetijsko gospodarstvo ali v center za zbiranje in skladiščenje semena izvzamejo iz prepovedi izstopa, če izpolnjujejo pogoje iz Priloge III k navedeni uredbi ali katera koli druga ustrezna jamstva za zdravstveno varstvo živali na podlagi pozitivnega rezultata ocene tveganja ukrepov proti širjenju virusa bolezni modrikastega jezika in zaščite pred napadi vektorjev, ki jih zahteva pristojni organ kraja izvora in odobri pristojni organ namembnega kraja pred premiki takih živali.
            
         
               (3)
            
            
               Člen 9(a)(1) Uredbe (ES) št. 1266/2007 določa, da lahko namembne države članice s prehodnim ukrepom in z odstopanjem od pogojev iz Priloge III k navedeni uredbi zahtevajo, da za premike nekaterih živali, za katere velja izvzetje iz člena 8(1) navedene uredbe, veljajo dodatni pogoji, določeni na podlagi ocene tveganja entomoloških in epidemioloških razmer, v katere se vnesejo živali. Navedeni dodatni pogoji določajo, da morajo biti živali stare manj kot 90 dni, da so morale biti od rojstva zaprte v prostorih, zaščitenih pred vektorji, in da so opravile nekatere teste iz Priloge III k navedeni uredbi.
            
         
               (4)
            
            
               Uredba (ES) št. 1266/2007, kakor je bila spremenjena z Uredbo (EU) št. 1142/2010 (3), je podaljšala obdobje uporabe prehodnih ukrepov iz člena 9(a) Uredbe (ES) št. 1266/2007 za šest nadaljnjih mesecev, do 30. junija 2011. Ob sprejetju Uredbe (EU) št. 1142/2010 se je pričakovalo, da bodo nova pravila o merilih za objekte, zaščitene pred vektorji, določena v Prilogi III k Uredbi (ES) št. 1266/2007 in zato navedeni prehodni ukrepi ne bodo več potrebni. Vendar pa navedene načrtovane spremembe Priloge III k navedeni uredbi še niso bile sprejete.
            
         
               (5)
            
            
               Zato je treba podaljšati obdobje uporabe prehodnih ukrepov iz člena 9(a)(1) Uredbe (ES) št. 1266/2007 za še eno leto, do sprejetja sprememb Priloge III k Uredbi (ES) št. 1266/2007 glede objektov, zaščitenih pred vektorji.
            
         
               (6)
            
            
               Uredbo (ES) št. 1266/2007 je zato treba ustrezno spremeniti.
            
         
               (7)
            
            
               Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali –
            
         SPREJELA NASLEDNJO UREDBO:
   Člen 1
   V uvodnem stavku člena 9a(1) Uredbe (ES) št. 1266/2007 se datum „30. junija 2011“ nadomesti s „30. junija 2012“.
   Člen 2
   Ta uredba začne veljati tretji dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 4. julija 2011
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 327, 22.12.2000, str. 74.
   
      (2)  UL L 283, 27.10.2007, str. 37.
   
      (3)  UL L 322, 8.12.2010, str. 20.